આ ચર્ચામાં ગુજરાતીઓનું ધ્યાન ખેંચે તેવી વાત એ છે કે બિઝનેસ રાઉન્ડટેબલના સભ્યોએ ગ્રીનકાર્ડની પ્રોસેસ ઝડપી કરવાની માગણી પણ કરી છે. ગુજરાતીઓની મોટી સંખ્યા ગ્રીનકાર્ડ માટે રાહ જુએ છે, તેમને રાહત થાય તેવા આ સમાચાર છે, પણ રાહત નથી થવાની એ યાદ રાખવાનું છે. કેમ કે ગ્રીનકાર્ડની સંખ્યા વધારવાની વાત છે, તે વર્ક વીઝા કે અન્ય વીઝા પર આવીને વેપાર કરનારા માટેની વાત નથી. અમેરિકન યુનિવર્સિટીમાં ભણવા આવતા વિદ્યાર્થીઓને ઝડપથી ગ્રીનકાર્ડ મળી જાય તેવી ભલામણ સીઈઓ કરી રહ્યા છે. કુશળ માણસો ના મળતા હોવાથી વિદેશથી H1-B વીઝા પર એક્સપર્ટ લાવવા પડે છે. તેના બદલે જેમને ઓલરેડી સ્ટુડન્ટ વીઝા મળી ગયા છે અને અમેરિકન યુનિવર્સિટીમાં જ ભણીને ડિગ્રી મેળવી છે અને કુશળ પણ થયા છે, તેને ગ્રીનકાર્ડ આપી દેવા માટેની ભલામણ થઈ રહી છે. એડવાન્સ્ડ STEM ડિગ્રી મળી હોય તેમને ગ્રીનકાર્ડ મળે તો વર્કફોર્સની તંગી ઓછી થાય તેવી ગણતરી આ સીઈઓની છે.